4 dood toe skuiling brandArgieffoto ter illustrasie Vier mense onder wie ’n babaseuntjie is dood toe hul skuiling Vrydag in die vroeë oggendure in ’n informele nedersetting buite Kaapstad afgebrand het. Die voorval het in Mfuleni plaasgevind. Jermaine Carelse, woordvoerder van die brandweer en reddingsdienste in Kaapstad, sê hulle is omstreeks 03:10 na ’n brandende skuiling in Themba Crescent ontbied. Volgens Carelse is die brand net ná 04:00 geblus, waarna die liggame van ’n man, vrou, meisie en ’n babaseuntjie in die puin aangetref is. Die oorledenes se ouderdom is nie in dié stadium bekend nie. Die polisie is vanoggend na die toneel ontbied.